## El Consell autoritza el conveni entre FGV i l'Ajuntament de Dénia per al manteniment de les instal·lacions tramviàries del TRAM d’Alacant

*** L'acord fa referència al tram que unix la parada de Pedrera-Vessanes fins a l'estació de Dénia
* S'establix el manteniment per part del Consistori dels vials i voreres, zones enjardinades i urbanitzades, els sistemes de control de trànsit urbà i altres equipaments**

El Ple del Consell ha autoritzat Ferrocarrils de la Generalitat Valenciana (FGV) a subscriure el conveni de col·laboració amb l'Ajuntament de Dénia per al manteniment de les instal·lacions associades al tram tramviari de la línia 9 (Benidorm-Dénia) del TRAM d’Alacant, des de la parada de Pedrera-Vessanes fins a l'estació situada en el nucli urbà del municipi.

El tram inclòs en l'acord és resultat de les obres de renovació i millora de la infraestructura ferroviària d'esta línia, que es van completar amb una actuació urbanística paral·lela al procés de tramviarització al llarg de l'avinguda Joan Fuster de Dénia.

El conveni establix que, si bé l'administració i explotació de les instal·lacions ferroviàries i tramviàries és competència de la Generalitat, i l'exercici correspon a FGV, en la condició d'administrador d'infraestructures, la urbanització i les instal·lacions de caràcter urbà han de ser posades a la disposició de l'Ajuntament per a l'ús i funcionament adequats.

De manera que FGV cedix a l'Ajuntament de Dénia perquè l'explote i l'integre en el sistema de regulació del trànsit urbà, així com el manteniment, les obres i instal·lacions d'este, que s'han dut a terme, consistents en vials per a trànsit rodat i voreres, zones enjardinades i urbanitzades, xarxes de drenatge d'aigües pluvials, sistemes de control de trànsit urbà, enllumenat i elements de mobiliari urbà.

No obstant això, no s'inclouen en esta cessió les obres i instal·lacions destinades directament a l'explotació ferroviària o tramviària, l'ús, manteniment i conservació de la qual correspon a FGV.

Per la seua part, l'acord establix que l'Ajuntament de Dénia fa lliurament a FGV de les obres i instal·lacions, perquè les administre i explote, en relació amb la plataforma tramviària (plataforma, canalitzacions ferroviàries, carril…), en les actuacions realitzades per l'Ajuntament de Dénia.

Fecha: 29/09/2023